
ETTEPANEKUD
Kodanikuvabaduste, justiits- ja siseasjade komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
[bookmark: restart]1.	märgib, et kontrollikoda auditeeris kuluvaldkondi, mis hõlmasid erinevaid poliitikavaldkondi, mis on seotud rände ja piirihaldusega (rubriik 4) ning julgeoleku ja kaitsega (rubriik 5); 
2.	märgib, et auditeeritud kuluvaldkondades, mis on seotud rände ja piirihalduse ning julgeoleku ja kaitsega, kontrollis kontrollikoda mitmeaastase finantsraamistiku rubriikide 4 ja 5 raames 23 tehingust koosnevat valimit; võtab teadmiseks kontrollikoja selgituse, et auditi ulatus ei pidanudki olema nende rubriikide puhul statistiliselt esinduslik, kuid aitas siiski nende kinnitava avalduse koostamisele kaasa; tuletab meelde Euroopa Parlamendi üleskutset viia audit läbi nii, et see võimaldaks hinnangulise veamäära arvutamist;
3.	märgib murega, et kontrollikoja kontrollitud 23 tehingust 11 sisaldas kvantifitseeritavaid vigu, millel oli finantsmõju liidu eelarvest makstud summadele; rõhutab, et niisugused juhtumid võivad avaldada negatiivset mõju mainele; 
4.	märgib, et 2022. aastal kiirendasid liikmesriigid oma riiklike programmide rakendamist; on mures selle pärast, et oluliselt suured summad on veel välja maksmata nii Varjupaiga-, Rände- ja Integratsioonifondist (26 %) kui ka Sisejulgeolekufondist (33 %), kuigi tunnistab, et 2014.–2020. aasta vahendid tuleb ära kasutada 2024. aasta juuniks; nõuab tungivalt, et komisjon suurendaks jõupingutusi, et aidata liikmesriike nende vastavate riiklike programmide tulemuslikul rakendamisel;
5.	märgib, et komisjon ei kasutanud oma täielikke õigusi aluslepingute täitmise järelevalvajana, et tagada Rumeenia ja Bulgaaria ühinemine Schengeni alaga, olenemata asjaolust, et mõlemad riigid täidavad alates 2011. aastast kõiki Schengeni ala täielikuks liikmeks saamise tingimusi;
6.	peab kahetsusväärseks komisjoni tava anda Euroopa Parlamendile ELi õigusaktide rakendamise kohta sageli vaid väga piiratud hulgal teavet; kutsub komisjoni üles sellist statistikat ennetavalt avaldama, tõestamaks, et poliitikameetmed on eesmärgi saavutamiseks vajalikud ja proportsionaalsed;
7.	võtab teadmiseks rände ja siseasjade peadirektoraadi kiired meetmed pärast Venemaa agressiooni, eelkõige ajutise kaitse direktiivi esmakordse aktiveerimise otsuse õigeaegse koostamise; 
8.	märgib, et välispiiridele saabunud dokumentideta isikute arv on eelneva aastaga võrreldes veelgi suurenenud; võtab teadmiseks ühelt poolt rände ja siseasjade peadirektoraadi meetmed, et luua partnerlusi võitluseks inimkaubanduse võrgustike vastu, et toetada liikmesriike ümberpaigutamiste ja muude üleandmismehhanismide elluviimisel, parandades varjupaiga- ja tagasisaatmismenetluste kiirust ja tõhusust, näiteks nende puhul, mis on seotud ELi viisapoliitika ja kahepoolse koostööga, ning teiselt poolt meetmed, millega edendada seaduslikult riigis elavate kolmandate riikide kodanike integreerimise poliitikat; kutsub komisjoni üles jätkama tööd tulemuslikuma tagasisaatmise strateegia väljatöötamiseks täielikus kooskõlas põhiõiguste harta ja ELi saabuvate inimeste inimõigustega; kutsub komisjoni lisaks üles jätkama rände- ja varjupaigaalase väliskoostöö laiendamist, võttes nõuetekohaselt arvesse ELi toimimise lepingu artiklit 218, ning edendama Varjupaiga-, Rände- ja Integratsioonifondi toel seaduslikult riigis elavate kolmandate riikide kodanike integreerimise poliitikat;
9.	nõuab tungivalt, et komisjon suurendaks siseasjade fondide puhul kolmandates riikides ning naabruspiirkonna, arengu- ja rahvusvahelise koostöö instrumendi vahendite puhul kavandamise ja rakendamise läbipaistvust ja aruandekohustust, näiteks sellistes riikides nagu Tuneesia ja Liibüa; kutsub komisjoni üles koostama avalikult kättesaadava ülevaate kõigist rändega seotud kulutustest kolmandates riikides, ning nõuab tungivalt, et eelnevalt hinnataks kolmandates riikides rändega seotud kulutuste mõju inimõigustele, ning et komisjon jagaks neid hinnanguid Euroopa Parlamendiga, kui see on eeskirjade kohaselt nõutav;
10.	võtab teadmiseks õigus- ja tarbijaküsimuste peadirektoraadi jätkuva toetuse komisjoni poliitikale õigusriigi põhimõtte järgimiseks liidus, eelkõige iga-aastase õigusemõistmise tulemustabeli ja kolmanda iga-aastase õigusriigi olukorda käsitleva aruande, mis sisaldas esimest korda soovitusi liikmesriikidele; ergutab komisjoni tähelepanelikult jälgima asjaomastele liikmesriikidele antud soovituste tulemuslikke järelmeetmeid ning võtma meetmeid juhul, kui riiklikul tasandil ei võeta olemasolevate probleemide lahendamiseks piisavaid meetmeid;
11.	võtab murega teadmiseks Euroopa Ombudsmani eriaruande, milles käsitletakse aega, mis komisjonil kulub üldsuse dokumentidele juurdepääsu taotluste menetlemiseks, ja milles märgiti, et 85 % juhtudest ei käsitle komisjon kordustaotlusi ettenähtud tähtaja jooksul; kutsub komisjoni üles selle küsimusega kiiresti tegelema ja järgima määrust (EÜ) nr 1049/2001 üldsuse juurdepääsu kohta dokumentidele, mis on läbipaistvuse ja komisjoni vastu tuntava üldsuse usalduse peamine eeltingimus; tuletab meelde, et 2022. aastal nõudis ombudsman tungivalt, et komisjon käsitleks ELi taastefonde käsitlevatele dokumentidele juurdepääsu taotlusi suurema järjepidevusega ja selgitaks paremini oma põhjendusi, kui ta otsustab taotletud teavet mitte avaldada[footnoteRef:1], ning et ombudsman algatas uurimise seoses komisjoni keeldumisega anda üldsusele juurdepääs dokumentidele, mis on seotud tema ettepanekuga võtta vastu määrus ühtse Euroopa terviseandmeruumi kohta[footnoteRef:2]; [1:  https://www.ombudsman.europa.eu/et/news-document/et/163567]  [2:  https://www.ombudsman.europa.eu/et/case/et/62762] 

12.	peab äärmiselt kahetsusväärseks, et komisjon ei ole võtnud täitemeetmeid ega seadusandlikke järelmeetmeid seoses parlamendi soovitustega, sealhulgas 15. juuni 2023. aasta soovitusega nõukogule ja komisjonile pärast liidu õiguse kohaldamisel ilmnenud väidetavate rikkumiste ja haldusomavoli uurimist seoses Pegasuse ja samaväärse salajälgimiseks mõeldud nuhkvara kasutamisega; kutsub komisjoni üles austama liidu institutsioonide vahelise lojaalse koostöö põhimõtet ning täitma raamkokkuleppes ja institutsioonidevahelises parema õigusloome kokkuleppes sätestatud kohustusi;
13.	on sügavalt mures komisjoni kõrgete ametnike huvide konflikte puudutavate paljastuste pärast ja platvormi X kasutamise pärast laste seksuaalset kuritarvitamist käsitleva määrusega seotud reklaamikampaaniaks; kutsub komisjoni üles avaldama kõik Euroopa Parlamendi nõutud dokumendid ja muutma selle juhtumi täielikult läbipaistvaks.

